<!DOCTYPE html>
<html lang="zh-CN">
<head>
	<meta charset="UTF-8">
	<title>膀胱部(足太阳属腑)</title>
	<style>
        /* 这里可以添加一些CSS样式来美化文本，比如字体、颜色、间距等 */
        body {
            font-family: Arial, sans-serif;
            color: #333;
            line-height: 1.6;
        }
        h1 {
            text-align: center;
            color: #666;
        }
        p {
    		text-indent: 2em; /* 这里的值表示每行前面的空格大小 */
		}
		 .highlight {
            /*background-color: yellow;*/ /* 设置背景颜色 */
            color: red; /* 设置文字颜色 */
            font-weight: bold; /* 设置文字加粗 */
        }
    </style>
</head>
<body>
<h1>膀胱部</h1>
<div>
	<p>膀胱者，州都之官，津液藏焉，气化则能出矣。然肾气足则化，肾气不足则不化，入气不化，则水归大肠而为泄泻，出气不化，则闭塞下焦而为癃肿，小便之利，膀胱主之，实肾气主之也。伤寒传经之邪，每自膀胱入。一见太阳头痛等证，即宜发散，不使邪气入为诸经害，则膀胱为第一关隘矣。</p>
	<p>膀胱为太阳腑，有表证，左尺脉必浮。其症为头痛，为项脊强，为身痛，四肢拘急，为发热，为恶寒无汗，为喘嗽。</p>
	<p>头痛者，头脑痛而连项脊也，<i class="highlight">加味香苏散</i>主之，甚者加羌活、葱白。项脊强者，太阳经所过之地也，<i class="highlight">香苏散</i>主之。身痛四肢拘急者，风伤卫，寒伤营，寒主收引也，<i class="highlight">桂枝汤</i>主之。发热者，腠理闭塞也，<i class="highlight">香苏散</i>主之。 恶寒无汗者，寒乘表也，<i class="highlight">麻黄汤</i>主之。喘嗽者，寒邪客于皮毛，肺气不得升降也，麻黄汤主之。轻者，止嗽散。膀胱之虚，肾气不化也，脉左尺必细沉，其症为小便不禁，为劳淋，为老淋。</p>
	<p>小便不禁者，气虚不能统摄也，十补汤主之。劳淋者，劳力辛苦，气虚不化也，<i class="highlight">补中益气汤</i>主之。老淋者， 老人思色，精不出而内败，大小便牵痛如淋，宜萆薢分清饮。去黄柏，加菟丝、远志以去其精，再服<i class="highlight">六味地黄丸</i>。</p>
	<p>膀胱之实，脉左尺必洪大，其症为气淋、为血淋、为关格、为膀胱气。</p>
	<p>气淋者，气滞，水道阻塞，脐下胀痛也，<i class="highlight">假苏散</i>主之。血淋者，蓄瘀茎中，割痛难忍也，<i class="highlight">生地四物汤</i>加红花、桃仁、花蕊石主之。关格者，湖闭而吐逆也，假苏散主之。膀胱气者，一名胞痹，气结膀胱少腹，热涩于小便也，<i class="highlight">橘核丸</i>主之。</p>
	<p>膀胱之寒，左尺必沉迟，其症为冷淋。冷淋者，寒气坚闭水道，肢冷喜热也，<i class="highlight">金匮肾气丸</i>主之。</p>
	<p>膀胱之热，左尺必数，其症为小便不通、为膏淋、为石淋、为便脓血、为发狂。</p>
	<p>小便不通者，渴则热在上焦，四苓散加山栀、黄芩。不渴则热在下焦，<i class="highlight">滋肾丸</i>主之。膏淋者，滴液如膏也，<i class="highlight">萆薢分清饮</i>主之。石淋者，下如沙石也，<i class="highlight">益元散加琥珀</i>主之。便脓血者，心气移热于膀胱也，<i class="highlight">阿胶散</i>主之。发狂者，伤寒热结膀胱，下焦蓄血。小腹硬满也，<i class="highlight">调胃承气汤</i>主之。</p>
	<p> &nbsp &nbsp &nbsp &nbsp &nbsp &nbsp----<i>出自《笔花医镜》</i><br> </p>
</div>
</body>
</html>